– Før kunne man fiske lyr i alle rennene i Oslofjorden med garn. I dag ser man ikke en eneste en.

Leder av Vestfold fiskerlag, Frode Christiansen, er bekymret over hvordan fiskerne i Oslofjorden skal klare å tjene til livets opphold fremover.

– Vi har én garnfisker igjen i hele Vestfold som driver profesjonelt. Vi hadde tre, men de andre har gått over til reketråling, sier Kristiansen.

Han klør seg i hodet over hvor fisken har blitt av. I Nord-Norge bugner det av torsk.

Før så han mye flyndre, hvitting, kolje og lyr – nå er det tynt.

Sammen med kolleger har han i mange år lurt på hva som skjer i fjorden. Om det er yrkesfiskere, hobbyfiskere, sel eller skarv som dreper fiskebestanden.

FISKER: Frode Christiansen i styrhuset på fiskebåten. Foto: Jan Gulliksen / NRK

Ikke bare torsk som forsvinner

Havforskningsinstituttet er også nysgjerrig på hva som, i tillegg til fiske, fører til at fisken forsvinner.

– Fiske står for halvparten av all fisken som dør. Da er det nødvendig med restriksjoner, sier forsker Sigurd Espeland.

Instituttet undersøker også selen for å finne ut hvor stort innhogg den gjør i torskebestanden.

Kysttorsken er blitt et symbol på fiske langs norskekysten, men det står også dårlig til med bestanden av andre arter.

– Hyse, lyr, hvitting er typiske arter som trives best i kaldt vann. De sliter litt når det blir varmere i vannet, sier Espeland.

Klør seg i hodet

Fisker Frode Christiansen ser mye småfisk i teiner, ruser og trål, men er bekymret for at fisken ikke vokser opp.

– Det må ha noe med temperatur og kvalitet på bånnvann å gjøre, tror han.

– Hva har det å si for kundene at det er lite fiske i Oslofjorden?

– Juletorsken fanget vi alltid her før. Den må skaffes andre steder i landet. Da får ikke kunden like fersk fisk, sier Christiansen.

Forsker Espeland er interessert i å finne ut hva som skjer med fisken som vokser opp. I 2019 var det mye ny torsk på høsten i Oslofjorden. Forskerne har fulgt denne utover vinteren.

– Vi er spente på hvor den blir av. Enten dør den, eller så er dette fisk som har kommet drivende inn som egg og larver. Det kan hende den svømmer tilbake til Nordsjøen når den har blitt større, sier han.

Gir ikke opp

Frode Christiansen ler når NRK spør om det kan være aktuelt å omskolere seg.

– Det vil aldri bli snakk om å trygde seg, fiskere liker jo å jobbe. Om fire år er jeg 67, og jeg skal fiske etter det hvis helsa holder.

– Jeg må jo være optimist, hvis ikke hadde jeg ikke vært fisker.